EESTI ADVOKATUURI JUHATUS

ISTUNGI PROTOKOLL

14. jaanuar 2014. a nr 2

Tallinn

**Nõude esitamine välisriigi advokaadi vastu**

25.11.2013. a on Advokaadibüroo Y teavitanud juhatust Taani advokaadi vastu nõude esitamisest. Tulenevalt CCBE eetikakoodeksi punktist 5.9. on Taani advokaadi tähelepanu juhitud eelnevalt tema kutse-eetika nõuete rikkumisele ja sõbralikul viisil üritatud lahendada olukorda. Läbirääkimiste tulemusena kokkulepet ei ole saavutatud.

CCBE eetikakoodeksi punktist 5.9.3. tulenevalt informeerib advokaadibüroo nii Eesti kui Taani Advokatuuri ja palub kaasa aidata kokkuleppe saavutamisele.

Arvestades, et Taani Advokatuuri Distsiplinaarkomiteele on juba saadetud avaldus Taani advokaadi suhtes distsiplinaarmenetluse algatamiseks ja arvestades, et juhatusel puuduvad Taani advokaadi selgitused, ei pea juhatus võimalikuks antud asjas täiendava seisukoha kujundamist. Kuna Advokaadibüroo Y on püüdnud jõuda sõbraliku lahenduseni, kuid see ei ole tulemust andnud, on advokaadil juhatuse arvates õigus kasutada kõiki õiguslikke vahendeid oma kolleegi vastu teises liikmesriigis, millele tal on õigus, sh asjakohaste kaebuste ja/või nõuete esitamine.

Juhatus

**O T S U S T A S:**

**Teavitada Advokaadibürood Y eeltoodud seisukohast.**